annotation dans la marge ecriture contemporaine : bc
remissie van dootslage
maximilian par la grace de dieu esleu empereur
tousjours auguste roy de germanie de hongrie de dalmatie de
croatie etc. et charles par la mesme grace archiducz
d austriche prince d espaingnes des deux cecilles de jherusalem etc.
ducs de bourgogne de lothier de brabant de stier de karente de
carniole de lembourg de luxembourg et de gheldres. contes de
flandres de habsbourg de tyrol de fierrette de kieburch d artois
de bourgogne palatins de haynau de hollande de zellande de namur
et de zuytphen marcquis du saint empire et de burgauw
lantgreves d elsace. seigneurs de frise des marches d esclavonie
de portenauw de salins et de malines. savoir faisons
a tous presens et advenir nous avoir receu l umble supplication
de claude seigneur de bissy et benedictus le sauvaige son serviteur
contenant. comment le xvije jour du mois de juing lesdits suppliants
le seigneur de fallaix jaques de licques, loys de renel et leurs
complices en notre ville de brutxelles partirent du soir environ
xj ou xij heures de l ostel dudit fallaix en intention de
aller passer temps en la maison d une femme publique que l en dit
la grande hollandoize lez les estuves du pollepelle et
venans devant ladite maison hurterent a la porte dicelle
et requirent y entrer. a quoy ladite hollandoize respondi
qu ilz n y entreroient et lesdits remonstrants dirent que dont
romperoient ilz ladite porte et pour ce faire l approcherent
mais ilz oyrent bruyt daucuns compaignons estant ou
baz de ladite maison qui monterent en hault lesquelz tost
apres on aucun d eulx jetterent pierres aprez iceulx
remonstrants et feirent leur effort de les touchier et
bleschier. a l occasion de quoy ung nomme tristram
serviteur dudit seigneur de fallaix s avanca donner ung cop
de pit contre ladite porte sans la rompre et lors ledit seigneur
de faillaix recouvra contre ladite porte qui estoit coppee
par le mylieu et l entreouvrit de sorte qu ung homme en se
mectans sur ses mains y povoit entrer. s y s avanca ledit
loys de renel et y entra et y trouva ung des compaignons
de dedens jay descendu pour deffendre ladite porte lequel
pour ce faire rua ung coup aprez ledit renel lequel il failly
et lors ledit renel pour sa seurete de sa personne rua apres
l autre et le toucha mais il ne scet en quel lieu et lors
l escrya ledit compaignon disant monseigneur l escuier pardonnez
moy, mais en ce disant il empoigna ledit renel par le
coullet, que lors ledit renel pour sa seurete comme dessus l embracha
et le jetta sur ung bancq le compaignon se releva et de
rechief sal sailly ou col dudit renel et lors ledit renel
pour s en deffendre luy donna aincoires ung coup de dage sans
bonnement aussy savoir en quel lieu. ce compaignon lors
querant s enschaper sailly de la maison et le rencontra
le seigneur de lisques lequel aiant oy le debat de renel
et ne savoit comme il luy estoit, donna a ce compaignon
un coup de rapierre. renel meu de chaleur monta
en hault pour savoir qui estoient les aultres qui leur avoient
jette de pierres et trouva ung aultre compaignon avec
trois femmes communes auquel ledit renel se parforca
donner de sa daghe a quoy il failly au moyen de ce
que le compaignon se jetta le val de la montee et le
rencontra le seigneur de licques quy rua apres luy ne scet
s il le toucha et puis le trouva le seigneur de fallaix, lequel
luy rua deux coupz de taille de sa dage et ung
coup d estocq sans savoir a la verite s il le blescha
ne quel endroit, et ainsy que leditclaude de byssy
suppliant pensoit entrer en ladite maison, le premier
compaignon qui avoit este blesche le hurta
si rudement quil se desmarcha deux ou trois pas,
et que ledit compaignon mesmes en tumba et ne luy feist
ledit bissy riens mais entra ladite maison et venant
aux degrez pour suyr les dessus nommez trouva le second desdits
compaignons qui le requist le laisser passer, ce qu il feist
puis rencontra ce compaignon ledit benedictus le sauvaige
serviteur dudit bissy suppliant lequel semblablement le laissa
passer et tost apres entendirent le seigneur remonstrant que
l ung de ce compaignons bleschiez nomme jeannin de mol
filz de l oste du poncelet dudit bruxellles termina
de vie par mort dont ledit remonstrant et son serviteur ont
este et sont amerement desplaisans. et doubtans rigeur
de justice se sont absentez de notre dite ville de bruxelles
et pays de brabant ou ilz n ozeroient retourner.
ains conviendroit audit seigneur de bissu laisser ses parens
et amis et aussy a son grant regret notre service comme il dist
se notre grace ne luy est sur ce impartie et au dit benedictus son
serviteur, dont attendu ce que dist est et que par infortunne
et non de propoz delibere ledit meschief est advenu et que
en autres choses jusques a ores les susdits suppliants sont bien rennomez
et n ont ont commis cas deshonneste. ils nous ont tres humblement
supplie et requis. pour ce est il que nous ces choses consideres
ausdits claude seigneur de bissy et benedecitus sauvaige son
serviteur suppliant inclinans a leurdite requeste. avons
ou cas dessusdit quite remis et pardonne, quittons remettons
et pardonnons de grace especial par ces presentes le cas et homicide
dessus declaire ensemble toute peyne amende et offence
corporele criminele et civile en quoy pour raison et a
l occasion dicelluy cas ilz pevent avoir offence et estre
encourrus envers nous et justice et les avons quant
a ce remiez et restituez, remettons et restituons a leurs
bonne fame et renommee au pays et leurs biens non
confisquez saucuns en ont tout ainsy qu ilz estoient
au paravant l advenu dudit cas. en imposant sur ce
scilence perpetuel a notre procureur general en brabant
et a tous noz officiers quelzconques. satisfaction faicte
a partie interessee premierement et avant tout euvre
se faicte n est et elle y chyet civilement tant seulement
sy donnons en mandement a noz amez et feaulx les chancellier
et gens de notre conseil en brabant qui appelle ceulx qui pour ce seront
a appeller ils procedent bien et deuement a la verification
et interinement de cesdites presentes et ce fait ilz et tous autres noz
officiers et justicers quelzconques cui ce regardera ou leurs
lieutenant et chacun deulx en droit soy et si comme a luy appartiendra
facent seuffrent et laissent lesdits suppliants de notre presente grace
et remission ensemble de tout le contenu en cesdites presentes
selon et par la maniere dicte plainement paisiblement et perpetuellement
joyr et user sans leur faire mectre ou donner ne seuffrir
estre fait mis ou donne ores ne ou tamps advenir aucun
d estourbier ou empeschement au contraire. ains se leurs
corps ou aucuns de leurs biens sont ou estoient pour ce
prins saisez arrestez ou empeschez les mectent ou facent
mettre tantsot et sans delay a playne et entiere delivrance
car ainsy nous plaist il. et affin que ce soit chose ferme
et estable a tousjours, nous avons ces presentes fait seeller
de notre seel. sauf toutesvoies en aultres choses notre
droit et autruy en toutes donne en notre cite dab
d aubsbourch le xxviije jour du mois de juing l an de grace
mil cincq cens et dix. et des regnes de nous empereur
assavoir de cellui de germanie le xxve et de hongrie etc
le xxje . et ainsy avoit escrypt sur le reploy par l empereur
et monseigneur l archiduc en leur conseil. et signe h de hane
et encoires visa et sigillata de expresse mandato
domini imperatores
collationne a l original
par moy
n strate $$